હવે કુદરત રૂઠ્યાનાં કોરસગાન ચાલશે. દર વર્ષે ઓક્ટોબર પહેલાં ઇન્દોરમાં મુખ્યાલય ધરાવતી નર્મદા કંટ્રોલ ઓથોરિટીએ આગામી વર્ષના નર્મદા જળવિતરણના આંકડા તૈયાર કરી જ દેવા પડે. નર્મદા કંટ્રોલ ઓથોરિટીના અધ્યક્ષસ્થાને કેન્દ્રના સિંચાઈસચિવ હોય અને પર્યાવરણ તથા સમાજકલ્યાણ ખાતાના સચિવની સાથે જ ચારેય રાજ્યોના મુખ્ય સચિવનો સમાવેશ હોય છે. સામાન્ય રીતે સર્વાનુમતે જ નિર્ણય લેવાય છે. ક્યારેક બહુમતીથી. વિવાદ ઊભો થાય તો કેન્દ્રના જળસંસાધન મંત્રીના વડપણ હેઠળની ચારેય રાજ્યોના મુખ્યમંત્રીના સભ્યપદવાળી સમીક્ષા સમિતિ આગળ અપીલ કરવાની જોગવાઈ છે. હકીકતમાં નર્મદા મુદ્દે રાજકીય લાભ ખાટવાના જે વિવાદ ચૂંટણી ટાણે સર્જવામાં આવે છે, એ સંબંધિતો પણ જાણે છે કે નર્મદા કંટ્રોલ ઓથોરિટી થકી જ બધા નિર્ણયો લેવાય છે. ખેડૂતોને ખરીફ અને રવી પાક માટે જ નર્મદાનાં જળ આપવાની સત્તાવાર જોગવાઈ છતાં પાણી વધુ ઉપલબ્ધ હોવાને કારણે ઉનાળુ પાક માટે પણ પાણી અપાતું રહ્યું છે. જોકે હવે રાજ્યના મુખ્ય મંત્રીએ ઉનાળુ ખેતી માટે નર્મદાનાં જળ નહિ આપી શકાય એવી અલોકપ્રિય જાહેરાત કરવી પડી છે. ચૂંટણી પહેલાં વિપક્ષ નર્મદા ડેમની જળસપાટી વિશે ઘોરતો રહ્યો અને સત્તાપક્ષ નર્મદા યોજના રાસડાથી રાજકીય તરભાણાં ભરવા માહિતી છુપાવતો રહ્યો. પ્રજા તો સાવ જ ભોળી છે.